google/wiki40b huggingface dataset:
2009. aasta Euroopa meistrivõistlused korvpallis

2009. aasta Euroopa meistrivõistlused korvpallis (ametlik nimi EuroBasket 2009) on 36. Euroopa meistrivõistlused korvpallis, mis toimusid 7.–20. septembrini Poolas.
Finaalturniiril osales 16 meeskonda.
Mängud toimusid 7 linnas: alagrupimängud peeti Poznańis, Gdańskis, Varssavis ja Wrocławis, vahegrupimängud Bydgoszczis ja Łódźis ning kohamängud Katowices.
Tulelaev

Tulelaev (ka: ujuvmajakas) on valgus- ja helisignalisatsiooniseadmega ankurdatud laev, mis tähistab veekogus ohtlikku kohta (nt madalat) või näitab laevatee käänukohta.
Eestis kasutati esimest korda tulelaeva 1858. aastal Tallinna madalal. 20. sajandil on Eesti vetes seisnud 4 tulelaeva: TallinnaMadal, Hiiumadal, Sarõtšev ja Reserv.
Trad.Attack!

Trad.Attack! on Eesti folkmuusikaansambel. 
Ansambli moodustavad Sandra Vabarna (torupill, parmupill, viled, laul), Jalmar Vabarna (kitarr, laul) ja Tõnu Tubli (löökpillid, laul).
Ansambel sai alguse 2013. aasta lõpus, kui avaldati esimene lugu "Kooreke". Trad.Attack!'i esimene kontsert toimus 2014. aasta märtsis Tallinn Music Week'i raames.
Esimene EP avaldati 2014. aastal. Trad.Attack!'i esimene stuoodioalbum "AH!" ilmus 4. septembril 2015.
2017. aasta oktoobri seisuga on ansambel esinenud 31 riigis: Eestis, Lätis, Poolas, USA-s, Saksamaal, Soomes, Malaisias, Ukrainas, Venemaal, Kasahstanis, Norras, Rootsis, Taanis, Valgevenes, Itaalias, Tšehhis, Leedus, Hollandis, Hiinas, Lõuna-Koreas, Maltal, Kanadas, Portugalis, Belgias, Brasiilias, Hispaanias, Prantsusmaal, Tšiilis, Inglismaal, Marokos ja Luksemburgis. 
Trad.Attack! on mänginud mainekatel showcase-festivalidel: Tallinn Music Week (Eesti), Folk Alliance (USA), V-ROX (Venemaa), Eurosonic (Holland), Sound of the Xity ja Strawberry Festival (Hiina), Minas Musica Mundo (Brasiilia), WOMEX Maailmamuusika Expo (Hispaania), Trans Musicales Festival (Prantsusmaa) ja Womad Chile Festival (Tšiili), WOMAD (UK).  
Trad.Attack!'i teine stuudioalbum "Kullakarva" ilmus 19. mail 2017. Hetkel esitleb bänd albumit ülemaailmsel tuuril.   
Vahemikus juuni 2017 – detsember 2018 tähistab Trad.Attack! tuuriga “ALL AROUND EUROPE” Eesti Euroopa Liidu eesistumist ja Eesti 100. sünnipäeva. Tuuri raames annab bänd kontserdi igas Euroopa Liidu riigis.
Oudova maakond

Oudova maakond oli haldusterritoorium Venemaa loodeosas Peterburi kubermangus. Territoorium eksisteeris 1727–1927. Maakonnalinn oli Oudova.
1897. aasta Venemaa keisririigi rahvaloenduse andmetel elas maakonnas 145 573 inimest, kellest 88,9% olid venelased ja 10,5% eestlased.
Indrek Taalmaa

Indrek Taalmaa (sündinud 9. juulil 1967 Viljandis) on eesti näitleja.

Isiklikku

Indrek Taalmaa lõpetas aastal 1986 Viljandi 4. Keskkooli. Aastatel 1986–1988 teenis ta Nõukogude armees ja võttis osa Afganistani sõjast. 
Tema elukaaslane on näitleja Karin Tammaru, neil on kaks poega.
Jan Lukats

Jan Lukats (sündinud 2. märtsil 1991 Tallinnas) on Eesti jäähokimängija.
Voldemārs Sprūžs

Voldemārs Sprūžs on läti alpinist.
Ta on kuues Läti alpinist, kes on tõusnud maailma kõrgeima mäe Džomolungma tippu.

Tipputõusud kaheksatuhandelistele

2011. aastal võttis ta osa Himalayan Experience'i korraldatud Manaslu ekspeditsioonist ja selle koosseisus tõusis 4. oktoobril selle kaheksatuhandelise mäe tippu (8163 m).
Kaks aastat hiljem osales ta Himalayan Experience'i Džomolungma ekspeditsioonis ja selle käigus tõusis 28. mail 2013. Džomolungma (8848 m) tippu.
Nikolai Dobronravov

Nikolai Dobronravov (vene keeles Николай Николаевич Добронравов; sündinud 22. novembril 1928 Leningradis) on vene luuletaja ja laulukirjutaja.
Nikolai Dobronravovil on kahekordne kõrgharidus: 1950. aastal lõpetas ta Moskva Kunstiteatri juures asuva V. I. Nemirovitš-Dantšenko nimelise Kool-Stuudio ja 1952. aastal Moskva Linna Õpetajate Instituudi.
Alates 1956. aastast on Nikolai Dobronravov abielus helilooja Aleksandra Pahmutovaga, kellega koostöös on nad palju laule loonud.
Conwy Lloyd Morgan

Elulugu

Morgan õppis Londonis kaevandusinseneriks. Tema isa oli advokaat, kes oli seotud mitmete kaevandusettevõtetega. Õpingute käigus tekkis tal huvi Thomas Huxley evolutsiooniuuringute vastu. Sellest ajendatuna sai temast aastal 1884 Bristoli Ülikooli geoloogia- ja zooloogiaprofessor. 1899. aastal valiti ta Bristoli kõrgkooli (University College) juhiks ning andis oma panuse, et see kool saaks endale ülikooli staatuse. 1919. aastal anti Morganile psühholoogia emeriitprofessori aunimetus. Aastatel 1926–1927 oli ta Aristotelese ühingu juhataja. Ta suri Hastingsis aastal 1936.

Morgani kaanon

Morgan arendas oma teooria peamiselt vaatlusandmete põhjal. Ta märkas, et käitumist, mis tundus olevad kõrgemate mentaalsete protsesside tulemus, võis seletada ka lihtsalt katse-eksituse meetodi kasutamise läbi (tänapäeval tuntud kui operantne tingimine).
Morgan väitis, et loomade käitumise seletamine ei tohiks olla keerulisem kui vaatlusandmed lubavad. Tema teoses "An Introduction to Comparative Psychology" leidub lause, mis sai tuntuks just eelkõige biheivoristide seas: "Looma käitumist ei tohi tõlgendada kõrgemate mentaalsete võimete avaldusena, kui seda on võimalik seletada psühholoogilise skaala madalamate tasemete võimete abil." Seda tuntakse Morgani kaanonina (kutsutakse ka ökonoomsuse printsiibiks). Morgan ei mõelnud sellega, et kõrgemaid vaimseid protsesse loomadel ei ole. Pigem tahtis ta väita, et loomade käitumise lihtsamaid seletusi (refleksid, instinktid või õpitud käitumine) peaks eelistama keerulisematele seletustele (abstraktsete mehaaniliste või matemaatiliste põhimõtete mõistmine). Wilhelm Wundt esitas sarnase teooria ning väitis, et keerulisemat seletust tuleb kasutada vaid siis, kui lihtsamad seletuse põhimõtted pole piisavad. Nii Morgani kui ka Wundti väide sarnaneb 14. sajandist pärit William Ockhami metodoloogilise printsiibiga, mida nimetatakse Ockhami habemenoaks. Viimase järgi tuleks eelistada nähtuse kõige lihtsamaid seletusi.

Instinktid versus õppimine

Morgan tegi uuringuid, mille käigus ta püüdis eristada kaasasündinud käitumist õpitud käitumisest. Kana- ja pardipoegi kasvatati inkubaatoris ja neid hoiti täiskasvanud lindudest eemal. Linnupoegade käitumine dokumenteeriti ja nende käitumist püüti seletada võimalikult lihtsalt. 1870. aastatel oli Douglas Spalding samuti uurinud lindude kaasasündinud käitumist. Tema tööd aga vajusid unustusse. Tõenäoliselt oli Morgan Spaldingu uuringutest teadlik.

Panus ühiskonda

Morgan pani oma tööga An Introduction to Comparative Psychology aluse võrdlevale psühholoogiale.
Serveripark

Serveripark ehk serverifarm (ingl. server farm) on samas füüsilises asukohas asuvatest serverarvutite kooslus, mida haldab tavaliselt üks organisatsioon ja mille eesmärk on pakkuda ühe serveri arvutusvõimsust suurelt ületavat arvutusvõimsust. Serveripargi ülesanne on suuremahuliste arvutuste tegemine rakenduste (nt veebiserver, veebisaidid, Prindiserver, Nimeserver, Tulemüür, e-äri rakendused) jaoks. Ühes serveripargis võib olla sadu või isegi tuhandeid serverarvuteid.
Serveripargis on sageli varuserverid, mis võtavad põhiserverite rikke korral nende ülesanded üle.
Serveripargis on serverarvutite kõrval tavaliselt ka kohtvõrgu kommutaatorid ja/või ruuterid, mille ülesanne on side tagamine serveripargi osade ning serveripargi ja kasutajate vahel.
Enamasti on serveripargi serverarvutid, ruuterid, toiteallikad, varundusseadmed ja muu seonduv elektroonika kinnitatud serveriruumis või andmekeskuses asuvatele standardsetele 19-tollistele püstikraamidele.
Rahareform

Rahareform on uue rahasüsteemi kehtestamine või ümberkorraldus rahasüsteemis.
Kjell Westö

Kjell Westö (sündinud 6. augustil 1961 Helsingis) on soomerootsi kirjanik ja ajakirjanik.
Ta on õppinud Helsingis rootsikeelses Svenska social- och kommunalhögskolanis. Ta on töötanud ajalehtede Hufvudstadsbladet ja Ny Tid toimetajana.
Ta debüteeris aastal 1986 luulekoguga "Tango orange". Esimene proosaraamat "Utslag och andra noveller" ilmus aastal 1989.
Wakayama prefektuur

Sümbolid

Wakayama prefektuuri tunnuslind on Zosterops japonica, tunnuspuu on tamm (Quercus phillyraeoides) ja tunnuslill ploomiõis  (Prunus mume).

Haldusjaotus

Wakayama prefektuur on jaotatud 30 omavalitsuseks, millest 9 on suurlinnad (市 shi).
August Zaleski

August Zaleski (13. september 1883 Varssavi – 7. aprill 1972 London) oli Poola poliitik ja diplomaat.
Ta oli 9. juunist 1947 kuni surmani Poola eksiilvalitsuse president.
1931 anti talle Kotkaristi I klassi teenetemärk.
Jõgevamaa Kuldrist

Jõgevamaa Kuldrist on Jõgeva maakonna autasu, mis antakse isikutele, kes oma töö ja tegevusega on andnud olulise panuse Jõgevamaa arengusse.
Teenetemärk on ülekullatud hõbedast ja oma kujult rist, mille keskel on värviline Jõgevamaa vapp. Risti harude vahel on neli kuldset ristikheinalehte.
Jõgevamaa Kuldristi mõõdud on 44×44 millimeetrit.
Kuldristi lint on 35 mm ja Jõgevamaa vapi värvides: sinise ja rohelise välja poolitavad kolm valget joont.
Teenetemärgi statuut kinnitati 25. jaanuaril 2007.
Jõgevamaa Kuldristi väljaandmise otsustab Jõgeva maavanem koostöös Jõgevamaa Omavalitsuste Liiduga. Korraline andmine toimub üks kord aastas – 24. veebruariks, Eesti iseseisvuspäevaks. Esimest korda anti need välja 2006. aastal. Teenetemärki võib saada kord elu jooksul.
Teeneteristi kavandi autor on Heino Prunsvelt.
Gastroenteriit

Gastroenteriit on mittespetsifiiline termin, mida kasutatakse seedeelundkonna mitmesuguste haiguslikke seisundite kirjeldamisel. Üldjuhul mõeldakse gastroenteriidi all ägedat soolenakkust ehk seedekulgla põletikulist protsessi, mis mõjutab peamiselt mao ja peensoole limaskesta.
Gastroenteriidi rahvapärased nimetused on kõhugripp, kõhuviirus ja talvine oksendustõbi.

Sümptomid ja haigusnähtude kestus

Sümptomite hulka kuuluvad kõhulahtisus, oksendamine ja kõhuvalu. Samuti võib esineda palavik, nõrkusetunne ja vedelikupuudus. Haigusnähud kestavad üldjuhul 24–60 tundi ning tavaliselt tervenevad inimesed täielikult ja ilma järelmõjuta. Imikule võib see haigus eluohtlik olla, sest oksendamise ja kõhulahtisuse tagajärjel tekib kiiresti vedeliku ning mineraalainete puudus ja lapsed on selles suhtes oluliselt tundlikumad kui täiskasvanud.

Tekkepõhjused

Gastroenteriit võib olla tekkida viiruste, bakterite, parasiitide ja seene põhjustatud infektsioonidest. Kõige sagedasemaks gastroenteriidi tekitajateks on viirused. Lastel põhjustab raskeid haigusjuhtumeid kõige sagedamini rotaviirus. Täiskasvanute puhul on tavalised tekitajad noroviirus ja kampülobakter. Soolenakkuse võib saada pesemata või kuumutamata toidu söömisel, saastunud vee joomisel või tiheda kontakti kaudu juba nakatunud isikuga.

Ennetamine ja ravi

Ennetuse hulka kuulub eelkõige käte korralik pesemine seebiga enne söömist ja pärast tualetis käimist. Oluline on vältida mustade kätega näopiirkonna puudutamist. Ennetusmeetodite hulka kuuluvad ka puhta joogivee tarbimine ja prügi õigeaegne väljaviimine. Laste puhul on soovituslik rotaviiruse vaktsiini kasutamine.
Spetsiifilist ravimit kõhugripi vastu ei ole. Haigusperioodil on oluline piisaval hulgal vedeliku tarbimine, milleks sobib kõige paremini gaseerimata mineraalvesi või taimetee. Rinnaga toitvatel emadel soovitatakse rinnaga toitmist jätkata. Tõsiste juhtude korral võib osutuda vajalikuks intravenoossete vedelike kasutamine. Vedelikke võib anda ka nasogastrilise toru abil. Lastele soovitatakse anda tsingipreparaate. Antibiootikume ei ole üldjuhul vaja manustada.
Matkasaabas

Matkasaabas on jalanõu, mis on mõeldud pakkuma kaitset ja mugavust jalale maastikul matkamisel. Matkasaabas toetab hüppeliigest ja on küllaltki jäik. 
Matkasaapad on matkavarustuse üks olulisemaid komponente, sest nende kvaliteet ja vastupidavus võimaldavad matkajal läbida pikki vahemaid vigastusi saamata. Matkasaapaid kasutatakse lisaks matkamisele ka mägironimsel ja jahipidamisel.

Matkasaapa osad

1. Pealis – saapa pealmine osa, mis on tavaliselt valmistatud veekindlast materjalist. 
2. Tald – matkasaabastel on kummist sügava mustriga jäik tald, et tagada hea haakumine pinnasega. Tallad kaitsevad jalgu ka põrutuste eest.
3. Keel – asub paelte all ja takistab muda, vee ja prahi sattumist saapa sisse.
4. Vooder – pakub lisakaitset ja mugavust. Vooder võib muuta saapa veekindlamaks ja soojemaks.
5. Sisetald – toestab ja aitab kaitsta jalga põrutuste eest.

Matkasaabaste valimine

Matkasaapaid tuleks valida eelkõige vastavalt kasutusotstarbele. Samuti tuleks arvestada keskkonnatingimuste ja ilmaoludega, kus hakatakse saapaid kasutama. Eelistada tasuks saapaid, mille pealisel on võimalikult vähe õmbluseid, sest need võivad rebeneda või vett läbi lasta. Saapa tald peaks olema piisavalt jäik, et ebatasasel pinnal liikudes vältida vigastuste teket. Talla muster võiks olla raskel maastikul liikumiseks mõeldud saabastel sügavam, et pakkuda maksimaalset haakumist pinnasega, ja kergemaks kasutamiseks mõeldud saabastel madalam, sest siledal teel liikudes väsitab sügav tallamuster jalga. 
Matkasaabas peab hästi jalga istuma ega tohi loksuda. Samas on oluline, et saabas ei sooniks ega pigistaks jalga. Enne pikemale matkale minemist tuleks matkasaapad kindlasti sisse kanda.
Théophile Gautier

Pierre Jules Théophile Gautier (30. august 1811 – 23. oktoober 1872) oli prantsuse luuletaja, proosakirjanik, ajakirjanik ning kunsti- ja kirjanduskriitik.
Kuigi Gautier kaitses tuliselt romantismi, on tema loomingut keeruline ühe suuna esindajana määratleda ning seetõttu seostatakse teda mitme hilisema kirjandusvooluga, nagu parnaslaste, sümbolismi, dekadentsi ja modernismiga. Tema talenti hindasid paljud erinevad kuulsad kirjanikud, sealhulgas Balzac, Charles Baudelaire, vennad Jules ja Edmond Goncourt, Gustave Flaubert, Marcel Proust ja Oscar Wilde.
Gautier kirjutas oma esimesed luuletused juba 1826. aasta paiku, kuid suurema osa oma elust töötas ta erinevate ajakirjade juures ajakirjanikuna, peamiselt La Presse'i juures. See omakorda andis talle võimaluse reisida ja sõlmida sidemeid kõrgklassi ja kunstimaailma kuuluvate tähtsate isikutega. Gautier reisis palju kogu oma elu vältel, eriti Hispaanias, Itaalias, Venemaal, Egiptuses ja Alžeerias. Tema reisikirju Voyage en Espagne (1843), Trésors d’Art de la Russie (1858), ja Voyage en Russie (1867) peetakse ühtedeks 19. sajandi esinduslikemaks.
Aarschot

Nimi

Legendi järgi laskis keiser Aurelianus maha kotka, ja sellele kohale rajati Aarschot ('kotkalask'). Kohta, kuhu linnu nokk olevat kukkunud, hüütakse Bekaf. Teise versiooni järgi oli kotka laskja Julius Caesar, kes vibu lastes toetas end oma sugulase Aurelianuse õlale; Aurelianus tõi üle jõe ujudes kotka ära. Kotkas sai noole noka pihta; Aurelianus pani kotka kukkumise kohale nimeks Bekaf. Caesar lubas teda õnnitlenud Aurelianusel ehitada kindluse nimega Aurelianustoren, hiljem Orleanstoren.
Linna on teadaolevalt esmakordselt kirjalikult mainitud 1107 nimega Arescod. See pärineb germaani sõnadest arnu ('kotkas') ja skauta ('metsane kõrgendik soisel alal'). Selline nimeseletus sobib hästi Aarschoti maastikuga.
Aarschotlast nimetatakse hollandi keeles Aarschottenaar või kasseistamper 'munakivitrampija'. Viimane hüüdnimi on pandud öösiti linnas ringi käinud linnavalvurite järgi, kes kaitsesid linna varaste ja kelmide eest. Külmadel öödel istusid valvurid parema meelega kõrtsis. Sellega ei olnud nende naised ega linnakodanikud rahul, mistõttu valvuritele anti korraldus puutallaga kingade ning hellebardidega trampida, et oleks kuulda, et nad tööd teevad. Selle meenutuseks rajati 1965 karnevaliselts Gilde van de Kasseistampers.

Linna mahapõletamine 1489

Nagu paljud teisedki Flandria linnad, tõstis Aarschot 1488 Burgundia Maximiliaani vastu mässu. Aastal 1488 sundis Brugge linn  Maximiliaani alla kirjutama lepingule, mis määras kindlaks Flandria õigused. Niipea aga, kui Maximiliaan flaamlaste haardeulatusest väljas oli, kandis ta hoolt selle eest, et mäss eos lämmatataks. Aastal 1489 piiras ta temaga lootunud mechelenlastega Aarschoti. Aarschotlased tulid linnast välja ning lõid mechelenlasi hävitavalt. Samal õhtul peeti Aarschotis laata ja peaaegu kõik võitlusvõimelised mehed olid joobnud.  Kesköö paiku õnnestus Burgundia vägedel linn peaaegu vastupanuta vallutada. Aarschot põletati peaaegu maatasa. Alles 20. sajandil jõuti taas tollase heaolu tasemeni.
Lükati paljand

Lükati paljand (ka: Kose-Lükati paljand) on paljand Pirita jõe ürgorus Tallinnas. Paljand on arvele võetud ürglooduse objektina.
Květa Pacovská

Květa Pacovská (sündinud 28. juulil 1928 Prahas) on tšehhi kunstnik ja paljude lasteraamatute illustraator.
Johann Christoph Straubing

Johann Christoph Straubing (15. mai 1735 Erfurt – 21. detsember 1792/1. jaanuar 1793 Türi) oli Eesti vaimulik.
Ta õppis usuteadust (immatrikuleeriti 26. augustil 1757) Jena ülikoolis. Ordineeriti 24. juulil/4. augustil 1768 õpetajaks.
Ta oli aastatel 1768–1773 Vändra ja Käru koguduse õpetaja. Aastatel 1773–1793 oli ta (sai ametisse 15. mail/26. mail 1773) Türi Püha Martini koguduse õpetaja.
Linda ait

Linda ait oli laevasõiduseltsile Linda kuulunud hoone (ait), mis asus Tallinnas Maneeži tänaval.
Hoone valmis 1892.
Hoone on ajalukku läinud eeskätt sellega, et seal hakkasid Gustav Boesbergi eesvõttel treenima tulevased raskejõustiklased. Aidas on treeninud teiste seas Aleksander Aberg, Georg Hackenschmidt ja Georg Lurich.
Passio

"Passio" (täispealkirjaga "Passio Domini nostri Jesu Christi secundum Joannem") on eesti helilooja Arvo Pärdi 1982. aastal loodud passioon. Muusikateose pikkus on 75 minutit. Teos kanti esimest korda ette 27. novembril 1982 Saksamaal Münchenis.
Päidla vald

Päidla vald (saksa keeles Samhof) oli vald Tartumaal Otepää kihelkonnas.
Vald eksisteeris 1866–1939.
Valla alal asusid Päidla ja Neeruti möisad.
Aru vald (Karja kihelkond)

Aru vald (Gemeinde Arromois) oli vald Karja kihelkonnas Saaremaal aastail 1866–1892.
Eesti Biokeemia Selts

Eesti Biokeemia Selts (lühend EBS) on Eesti biokeemikuid ühendav organisatsioon (selts). EBS asutati 2. veebruaril 1959 Tartus Üleliidulise Biokeemia Seltsi osana. Iseseisvaks sai EBS 20. veebruaril 1990.
Aastast 1991 on EBS Euroopa Biokeemia Seltside Füderatsiooni (FEBS) liige. Aastast 2009 on EBS assotsieerunud Eesti Teaduste Akadeemiaga.
Tehnikaülikooli Akadeemiline Meeskoor

Tehnikaülikooli Akadeemiline Meeskoor on Eesti suurim meeskoor, mis tegutseb alates 1945. aastast Tallinna Tehnikaülikooli juures.
Koor on osalenud paljudel koorikonkurssidel ja paistab silma mitmekülgse tegevusega nii muusika alal (võitnud koorikonkursse Austrias, Iirimaal, Soomes, Walesis, Eestis) kui ka seltsielus. Andnud välja ohtralt helikandjaid – seda nii ainult oma kooriga kui koostöös Eesti juhtivate muusikutega (ERSO, tšellokvartett C-Jam, Eesti Piirivalve Orkester jpt).
Meeskoor on käinud kontserdireisidel Austraalias, Uus-Meremaal, USA-s, Kanadas, Lõuna-Aafrika Vabariigis, Argentinas, Uruguays, Lõuna-Koreas ja paljudes Euroopa riikides. Viimastel aastatel on koor silma paistnud iga-aastastel jõulukontsertidel Tallinna Kaarli ja Jaani kirikus, kus on esitatud uut originaalloomingut Eesti heliloojatelt (Aare Kruusimäe, Tauno Aints, Tõnu Kõrvits, Pärt Uusberg jt) ja esinetud erinevate muusikutega (Annely Peebo, Heigo Rosin, Siim Aimla, C-Jam, Cätlin Jaago, Sandra Sillamaa, Helen Lokuta, Pirjo Levandi jpt)  ning kevadistel lavastuslikel kontsertetendustel.
Demograaf

Demograafiks õppimine

Eesti üks juhtivaid demograafe Kalev Katus sai  väljaõppe Moskva Riiklikus Ülikoolis poliitilise ökonoomia erialal õppides demograafia õppekava läbides. Sama õppekava on läbinud Arvo Kuddo.   
Demograafia alane doktoriõpe Eestis toimub Tallinna Ülikooli Eesti Demograafia Instituudis. Sellele pani aluse Kalev Katus. Demograafia ja rahvastikuteadusega seotud aineid saab õppida ja kõiki kraade omandada ka Tartu Ülikoolis.
Vipratoks

Vipratoks on liniment ja salv, mis sisaldab erinevates kogustes mitmesuguste madude (0,0001%) mürki, kamprit ja metüülsalitsülaati jt aineid.
Salvi kasutatakse välispidiselt reumaatiliste ja närvivalude, ishiase puhul ning traumade järgselt luumurdude, lihasevalude ja liigesepõletikkude puhul.
Olenevalt aine vormist on ka manustamine varieeruv.
Linimenti (maomürki 0,0001%, kamprit 3% ja metüülsalitsülaati 6%) tuleb enne välispidist kasutamist loksutada. 1 kuni 2 teelusikatäit vipratoksi hõõrutakse sisse valutavale kohale 2 korda päevas. Raskematel juhtudel on soovitatav linimendi sissehõõrumisega ka maomürki sisaldavaid preparaate, näiteks viprasiidi, süstida.

Droogi allikas

Droogi tarbeks kogutavate madude mürgi kohta täpne teave puudub, nimi võib viidata rästiku perekonna madudele.
Rahvusvaheline Orienteerumisföderatsioon

Rahvusvaheline Orienteerumisföderatsioon (IOF) orienteerumisspordi rahvusvaheline spordialaliit.
IOF moodustati 1961. aastal Kopenhaagenis toimunud kongressil. IOF-i asutajaliikmeteks olid Bulgaaria, Norra, Rootsi, Saksa DV, Saksa FV, Soome, Šveits, Taani, Tšehhoslovakkia, Ungari.

Juhtimine

IOF-i otsustuskogu on peaassamblee, mis tuleb kokku üle aasta. Peaassambleede vahel juhib IOF-i tegevust IOF-i nõukogu, mis koguneb kolm korda aastas. IOF-i nõukogul on 11 liiget. IOF-i president aastatel 2014–2016 oli Brian Porteous (Suurbritannia). 26. augustil 2016 valiti IOF-i presidendiks  eestlane Leho Haldna. IOF-i igapärase administreerimisega tegeleb IOF-i sekretariaat (kontor), mis 1997. aastast asub Helsingis.